Diari Oficial de la Generalitat Valenciana


Sumari del DOGV 9957, del 15-10-2024 (2024/10534)

RESOLUCIÓ de 25 de setembre de 2024, de la Direcció General d’Ordenació Educativa i Política Lingüística, per la qual s’establixen els criteris per a acreditar i expedir el certificat de nivell A1 de coneixements de valencià per la Junta Qualificadora de Coneixements de Valencià.
----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9957

Data del DOGV
:   15-10-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/10363

CVE
:   SQGH-E-5265-12223

Data del document
:   25-09-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * Junta Qualificadora de Coneixements de Valencià
    * reconeixement de títols
    * legislació
    * títol d'estudis
    * equivalència de títols
    * reconeixement d'estudis

El Decret 128/2016, de 7 d’octubre, del Consell, pel qual es regula la Junta Qualificadora de Coneixements de Valencià (JQCV), establix en l’article segon, que la conselleria competent en matèria de política lingüística i gestió del multilingüisme, a proposta de la JQCV, establirà els certificats que esta expedix, així com les homologacions i validacions que pertoquen.

L’Orde 7/2017, de 2 de març, de la Conselleria d’Educació, Investigació, Cultura i Esport, per la qual es regulen els certificats oficials administratius de coneixements de valencià de la Junta Qualificadora de Coneixements de Valencià, el personal examinador i l’homologació i validació d’altres títols i certificats, establix, en la disposició addicional tercera, que els centres de formació de persones adultes dependents de la conselleria competent en matèria d’educació, les entitats locals que disposen de personal tècnic amb les funcions pròpies de la promoció lingüística i les universitats públiques tenen competències per a la formació i l’avaluació del nivell A1 de coneixements de valencià. També, segons la disposició mencionada, la JQCV registrarà i expedirà el certificat del nivell A1 de coneixements de valencià a proposta dels centres i del personal tècnic.

D’acord amb el Decret 136/2023, de 10 d’agost, (DOGV 9661, 14.08.2023), del Consell, pel qual s’aprova el Reglament orgànic i funcional de la Conselleria d’Educació, Universitats i Ocupació, correspon a la Direcció General d’Ordenació Educativa i Política Lingüística dirigir, analitzar, coordinar i executar la política lingüística d’acord amb la planificació lingüística de la Generalitat i amb la normativa legal vigent. Per això, d’acord amb les competències atribuïdes a esta direcció general en l’article 10 del Decret 136/2023, de 10 d’agost, del Consell,

RESOLC

*Primer. Objecte*

L’objecte d’esta resolució és establir els criteris per a acreditar i expedir el certificat de nivell A1 de coneixements de valencià per la Junta Qualificadora de Coneixements de Valencià.

*Segon. Objectiu dels cursos*

Els cursos s’adrecen a persones sense coneixements de valencià o amb coneixements bàsics, perquè puguen obtindre el certificat de nivell A1, d’usuari bàsic del valencià, que acredita un domini bàsic d’ús de la llengua i permet atendre les primeres necessitats comunicatives en situacions quotidianes.

*Tercer. Àmbit aplicable*

Els centres públics i les entitats que tenen les competències per a la formació i l’avaluació del nivell A1 de coneixements de valencià són els que s’enumeren a continuació:

1. Els centres públics de formació de persones adultes dependents de la conselleria competent en matèria d’educació.

2. Les entitats locals que disposen de personal tècnic amb les funcions pròpies de la promoció lingüística.

3. Les universitats públiques valencianes.

*Quart. Requisits de participació de l’alumnat*

Per a poder participar en estos cursos, l’alumnat haurà de complir obligatòriament els requisits següents:

1. Ser major de setze anys; en el cas dels cursos que es realitzen en els centres d’FPA, haurà de ser major de díhuit anys, sense perjuí de les excepcions per a les persones majors de setze anys que determina la legislació vigent.

2. Estar matriculats en els cursos organitzats pels centres públics o entitats organitzadores.

*Quint. Organització docent*

1. El professor o la professora responsable dels cursos de nivell A1 haurà de tindre una formació de coneixements de valencià amb acreditació mínima del nivell C1 de la JQCV o equivalent.

2. Els centres públics i les entitats mencionades organitzaran els cursos amb una duració mínima de seixanta hores lectives.

3. La formació dels cursos ha de ser gratuïta.

4. Els cursos han de seguir el programa i l’estructura que determina l’annex I d’esta resolució.

*Sext. Programació i criteris d’avaluació*

El departament didàctic o el personal tècnic encarregat d’impartir el curs de nivell A1 de coneixements de valencià haurà de:

1. Concretar, en la programació didàctica corresponent, els aspectes de la programació del curs adequats a la realitat individual i sociocultural de l’alumnat i al context del centre.

2. Fixar els requisits mínims requerits per a superar el curs.

3. Definir els barems que s’han d’utilitzar per a la valoració de l’àrea d’expressió i interacció orals.

4. Precisar els criteris de qualificació objectius i uniformes que s’usaran per a l’avaluació de l’alumnat participant.

5. Redactar una breu memòria final del curs.

*Sèptim. Procediment i termini de presentació de les sol·licituds*

1. La persona responsable de la direcció del centre, el personal tècnic de les oficines municipals de promoció lingüística o la persona responsable del servici corresponent de les universitats públiques han de formalitzar la sol·licitud d’acord amb el model que figura com a annex II d’esta resolució, que s’ha d’adreçar al Servici de Formació i Acreditació del Valencià. Este model es troba a disposició dels centres i de les entitats sol·licitants en la pàgina web:

[www.ceice.gva.es/web/dgplgm/altres-cursos](http://www.ceice.gva.es/web/dgplgm/altres-cursos).

2. El termini de presentació de sol·licituds serà des de l’endemà de la publicació de la present resolució en el *Diari Oficial de la Generalitat Valenciana*  fins al 31 d’octubre de 2024, tots dos inclusivament.

3. Les sol·licituds s’hauran de presentar exclusivament per mitjans telemàtics, a través del procediment de l’enllaç següent: <https://www.gva.es/va/inicio/procedimientos?id_proc=18003>. Per a la presentació, seran vàlids qualsevol dels sistemes de firma electrònica admesos en la seu electrònica de la Generalitat.

*Octau. Autorització per a la impartició dels cursos de nivell A1*

L’autorització per a la impartició de cursos de nivell A1, per part dels centres o de les entitats que ho sol·liciten, es publicarà en el *Diari Oficial de la Generalitat Valenciana*.

*Nové. Criteris per a acreditar i expedir el certificat de nivell A1*

Per a acreditar el nivell A1 de valencià, d’acord amb el que establix la present resolució, les persones hauran de complir els requisits següents:

1. Haver participat en algun dels cursos de nivell A1 autoritzats per la Direcció General d’Ordenació Educativa i Política Lingüística.

2. Haver obtingut la qualificació d’apte en l’acta final de curs.

3. Disposar de DNI o NIE.

*Deu. Procediment administratiu que han de realitzar els centres o les entitats autoritzades una vegada finalitzats els cursos*

1. El centre corresponent haurà d’enviar la documentació següent, mitjançant el tràmit corresponent disponible en l’apartat Justificació de l’enllaç: <https://www.gva.es/va/inicio/procedimientos?id_proc=18465>

a) L’acta final del curs, que apareix en l’annex III d’esta resolució, haurà d’estar firmada digitalment pel professor o professora del curs i la direcció del centre públic d’FPA, del personal tècnic de l’entitat local o de la persona responsable de la universitat.

b) El fitxer amb la relació de les persones que han sigut aptes, el qual haurà de tindre format de full de càlcul amb els camps de nom, cognoms, adreça electrònica i DNI o NIE, el codi del centre o entitat i l’any de l’obtenció de la qualificació d’apte, i s’haurà d’entregar firmat digitalment d’acord amb les instruccions que s’annexaran a la plantilla.

c) La memòria final de curs indicada en el punt 5 de l’article sext d’esta resolució.

d) El Servici de Formació i Acreditació del Valencià facilitarà models dels documents indicats en els apartats anteriors.

2. El termini per a presentar la documentació preceptiva per al registre i expedició del certificat de nivell A1 de coneixements de valencià finalitzarà el dia 9 de juliol de 2025.

*Onze. Registre i expedició del certificat*

1. La Junta Qualificadora de Coneixements de Valencià registrarà i expedirà el certificat de nivell A1 de coneixements de valencià en format electrònic.

2. La Junta Qualificadora de Coneixements de Valencià enviarà per correu electrònic a la persona interessada el certificat de nivell A1 de coneixements de valencià expedit a este efecte.

*Dotze*

Esta resolució tindrà efectes l’endemà de la publicació en el *Diari Oficial de la Generalitat Valenciana*.

Contra esta resolució, que no posa fi a la via administrativa, les persones interessades poden interposar un recurs d’alçada davant de la Secretaria Autonòmica d’Educació en el termini d’un mes a comptar a partir de l’endemà de ser publicada, de conformitat amb el que disposen els articles 112.1, 121 i 122 de la Llei 39/2015, d’1 d’octubre, del procediment administratiu comú de les administracions públiques.

València, 25 de setembre de 2024

Ignacio Martínez Arrúe

Director general d'Ordenació Educativa i Política Lingüística

ANNEX I

*Certificat de nivell A1 de coneixements de valencià*

I. Descriptor global de nivell

La persona que opte a este certificat ha de ser capaç de: comprendre i utilitzar expressions quotidianes i familiars i frases molt senzilles encaminades a satisfer les primeres necessitats, com ara presentar-se i presentar una tercera persona; formular preguntes sobre detalls personals com ara a on viu, la gent que coneix i les coses que té, i respondre; interactuar d’una manera senzilla, a condició que l’altra persona parle a poc a poc i amb claredat i que estiga disposada a ajudar, o fer una mediació molt bàsica.

II. Objectius per àrees

1. Comprensió oral

Pot seguir una intervenció, si és lenta i s’articula d’una manera acurada amb les pauses necessàries per a assimilar-ne el sentit, principalment de l’àmbit personal o dels assumptes quotidians o de rellevància general, que poden ser transmesos de viva veu o per mitjans tècnics quan les condicions acústiques són òptimes i la comunicació directa. És capaç de reconéixer i comprendre paraules i expressions molt bàsiques sobre temes familiars.

2. Comprensió escrita

Pot comprendre la informació de textos molt senzills i quotidians i alhora pot extraure’n la informació rellevant, sempre que puga tornar a llegir el text.

3. Expressió i interacció orals

Pot comunicar-se de manera molt bàsica i interactuar de forma senzilla, comprendre i utilitzar expressions familiars i quotidianes, com també enunciats molt senzills, per tal de satisfer necessitats immediates, sempre que l’interlocutor parle a poc a poc i estiga disposat a repetir el seu discurs.

4. Expressió i interacció escrites

Pot escriure frases soltes i senzilles (per a felicitar, per a demanar, etc.), preguntar i transmetre per escrit informacions generals, com ara detalls sobre la seua persona i les relacions interpersonals o de faena.

5. Estructures lingüístiques

Té un repertori elemental d’expressions sobre detalls personals i necessitats concretes.

5.1. Pot pronunciar un repertori molt limitat d’expressions i de paraules apreses.

5.2. Reconeix l’alfabet i pot lletrejar la seua adreça, la seua nacionalitat i altres informacions personals.

5.3. Demostra un control limitat de la morfologia més bàsica: flexió regular de gènere i nombre; conjugació en present, imperfet i futur dels verbs més bàsics, i usos més freqüents de les parts de l’oració.

5.4. Demostra un control limitat d’algunes estructures sintàctiques i de formes gramaticals simples dins d’un repertori aprés.

III. Continguts

1. Continguts temàtics i comunicatius

1.1. Identificació personal. Relacions socials i personals bàsiques.

1.2. Activitats quotidianes: horaris i activitats, demanar i donar informació senzilla, expressar gustos o preferències.

1.3. Servicis: interaccions bàsiques de compra o de demanar i comprendre informació en comerços, mitjans de transport i restaurants.

1.4. Salut i estat d’ànim: explicar bàsicament com es troba, entendre informacions sanitàries bàsiques.

2. Continguts lingüístics

2.1. Fonètica, elocució i ortografia

2.1.1. Reconeixement de l’alfabet i pronúncia i ortografia bàsica de les lletres i els dígrafs.

2.1.2. Usos bàsics d’accents, majúscules i minúscules, signes de puntuació i guionet.

2.2. Morfosintaxi

2.2.1. Flexió bàsica de gènere i del nombre del substantiu i de l’adjectiu en el vocabulari del nivell.

2.2.2. Usos bàsics dels articles, els demostratius, els possessius, els pronoms, els quantificadors, les preposicions, els adverbis i les conjuncions.

2.2.3. Present d’indicatiu, imperfet i futur dels verbs de la primera conjugació, i també de verbs més freqüents com ara ser, viure, fer, voler, dir, dur, escriure, tindre i vindre.

2.3. Lèxic i semàntica

2.3.1. Vocabulari bàsic: la família i les relacions familiars; professions; països i nacionalitats, transports i comunicacions; menjars, vestimenta, la casa; el temps lliure i les aficions, esports; mesures bàsiques del temps (dies, mesos, estacions).

2.3.2. Creació lèxica. Sufixos bàsics de la llengua. Prefixos més comuns.

2.3.3. Relacions semàntiques. Sinònims i antònims del vocabulari bàsic.

IV. Estructura del curs

|  |  |  |
| --- | --- | --- |
| *ÀREA* | *DESCRIPCIÓ DE LES HABILITATS* | *VALOR %* |
| 1. COMPRENSIÓ ORAL | Escoltar àudios diferents i relacionar-los amb imatges. | 30 % |
| 2. COMPRENSIÓ ESCRITA | Relacionar textos amb imatges o bé ordenar fragments d’un text per a completar oracions amb sentit. | 30 % |
| 3. EXPRESSIÓ ESCRITA | Redactar un text senzill d’aspectes de la vida quotidiana amb una extensió aproximada de trenta-cinc paraules i una presentació personal breu. | 10 % |
| 4. EXPRESSIÓ I INTERACCIÓ ORALS | Respondre a les preguntes quotidianes que se li poden plantejar sobre els continguts temàtics i comunicatius del nivell. | 30 % |

Esta disposició conté annexos. Consulteu-ne la versió en PDF.